“आंऊं कुसै कोला नेईं डरदी भामें कोई नशे च होऐ, ते भामें नेईं। आंऊं सबनें गी एदे कन्ने सिद्दा करने दा गुर जाननियां।,” धोटियै बंद कीती दी अपनी मुट्ठ दसदे होई उन्न आक्खेआ, “मेरा घरा आला हुन मरी गेदा ऐ...पर जदूं जींदा सा, तां रज्जियै डाफदा हा। पर आंऊं उसी बी काबू करने दा दाह् जानदी ही। जदूं कदे ओ नशे करीं बित्था दा बाह्‌र होन लगदा, तां आऊं रस्सी कन्ने ओदे हत्थ-पैर जुगड़ी ओड़दी। ते जिसलै ओ सेई उठदा, ते ओदा नशा उतरी गेदा हुंदा तां ओदी चंगी पतलून तोआरियै, में छैल मजबूत सोटी हत्थ च फड़दी ते मारी-मारी ओदी चंगी खौर फंडदी। ‘खबरदार, जे तूं परतियै इसी मूंह् लाया। ब्याह् करने परैन्त भला शराब की पीनी ? मन-खुश करने लेई घर जनानी ऐ, वोदका नेईं।’—हां। आंऊं छैल मरम्मत करदी ओदी, जिसलै तोड़ी मेरे हत्थ नेईं हुट्टी जंदे आंऊं ताड़ो-ताड़ सोटियें दी जड़दी जंदी। सोटियें करी जढ़ा पैञ्जा चढ़दा, ओदे ने ओ इन्ना नर्म बनी जंदा जे आक्खो फटी-परानी लीर होऐ जिसी भामें तुस औंगली उप्पर गै की नेईं लपेटी लैओ।”